กรุงเทพประกันชีวิตกำไรพรวด57%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — กรุงเทพประกันชีวิตล่ำซำกำไรปี 2552 กว่า 1,185 ล้านบาท
นายชาญ วรรธนะกุล กรรมการผู้จัดการใหญ่ บริษัท กรุงเทพประกันชีวิต (BLA) เปิดเผยว่า ปี 2552 มีผลกำไรสุทธิ 1,185.69 ล้านบาท เทียบกับระยะเวลาเดียวกันของปี 2551 มีผลกำไรสุทธิ 751.73 ล้านบาท เพิ่มขึ้นเป็นจำนวน 433.96 ล้านบาท หรือเพิ่มขึ้น 57.73% 
ทั้งนี้ สาเหตุที่สำคัญมาจากรายได้รวมในปี 2552 เพิ่มขึ้นมาอยู่ที่ 2.26 หมื่นล้านบาท หรือเพิ่มขึ้นจำนวน 5,825.08 ล้านบาท เมื่อเทียบกับปี 2551 ที่มีรายได้รวมเพียง 1.68 หมื่นล้านบาท ซึ่งเป็นผลมาจากรายได้ทุกประเภทเพิ่มขึ้น แยกเป็นรายได้จากเบี้ยประกันภัยรับสุทธิเพิ่มขึ้น 4,899.95 ล้านบาท รายได้จากการลงทุนสุทธิเพิ่มขึ้น 330.01 ล้านบาท กำไรจากการลงทุนในหลักทรัพย์เพิ่มขึ้น 594.54 ล้านบาท และรายได้อื่นเพิ่มขึ้น 575 ล้านบาท
นายชาญ กล่าวว่า สำหรับค่าใช้จ่ายส่วนใหญ่ใช้ไปสำหรับการรับประกันภัยมีจำนวน 1.99 หมื่นล้านบาท เพิ่มขึ้น 5,110.75 ล้านบาท อาทิ การจัดสรรสำรองเป็นเงินสำรองประกันชีวิต 1.16 หมื่นล้านบาท เพิ่มขึ้น 52% ตามด้วยเงินจ่ายตามกรมธรรม์ประกันภัยให้กับลูกค้าที่เกิดขึ้นระหว่างปี 5,437.18 ล้านบาท เพิ่มขึ้น 10.38% จ่ายค่าจ้างและค่าบำเหน็จให้กับตัวแทน 2,501.52 ล้านบาท เพิ่มขึ้น 25.99%
ทั้งนี้ เห็นสมควรเสนอที่ประชุมสามัญผู้ถือหุ้นพิจารณาอนุมัติจัดสรรกําไรสุทธิเป็นทุนสํารองตามกฎหมายประจำปี 2552 จำนวน 44.9 ล้านบาท และอนุมัติจ่ายเงินปันผลจำนวน 180 ล้านบาท หรือคิดเป็นอัตราหุ้นละ 0.15 บาทต่อหุ้น เมื่อรวมกับเงินปันผลระหว่างกาลที่จ่ายไปแล้วจำนวน 180 ล้านบาท หรืออัตราหุ้นละ 0.15 บาทต่อหุ้น คิดเป็นเงินปันผลจ่ายรวมทั้งสิ้น 360 ล้านบาท หรือคิดเป็นอัตราหุ้นละ 0.30 บาทต่อหุ้น โดยบริษัทได้กำหนดรายชื่อผู้ถือหุ้นที่มีสิทธิในการรับเงินปันผลในวันที่ 13 พ.ค. 2553